เตือนประชาชน อย่าหลงเชื่อมิจฉาชีพอ้างเป็นเจ้าหน้าที่กระทรวงสาธารณสุข กรมควบคุมโรค และ สสจ.นนทบุรี อ้างมีหมายจับซื้อขายวัคซีนผิดกฎหมาย อย่าหลงเชื่อโอนเงิน หรือให้ข้อมูลส่วนตัว เด็ดขาด
นายแพทย์รุ่งเรือง กิจผาติ หัวหน้าที่ปรึกษาระดับกระทรวง (นายแพทย์ทรงคุณวุฒิระดับ 11) และโฆษกกระทรวงสาธารณสุข เปิดเผยว่า ตั้งแต่สัปดาห์ที่ผ่านมาจนถึงวันนี้ เจ้าหน้าที่ได้รับแจ้งจากประชาชนหลายรายว่ามีบุคคลอ้างตัวเป็นเจ้าหน้าที่กระทรวงสาธารณสุข เจ้าหน้าที่กรมควบคุมโรค และเจ้าหน้าที่สำนักงานสาธารณสุขจังหวัดนนทบุรี โทรติดต่อแล้วแจ้งว่ามีหมายจับกรณีซื้อขายวัคซีนผิดกฎหมาย ให้รีบแจ้งความลงบันทึกประจำวัน โดยอ้างอิงเบอร์โทรกลับที่เป็นเบอร์ของกรมควบคุมโรค เพื่อสร้างความน่าเชื่อถือ และยังสามารถระบุเลขบัตรประจำตัวของประชาชนที่โทรไปหาได้ถูกต้อง พร้อมรับอาสาแจ้งความออนไลน์ให้หากไม่สะดวกไปแจ้งความด้วยตนเอง เฉพาะวันนี้มีประชาชนติดต่อมาแจ้งเรื่องดังกล่าวแล้ว 3 รายกระทรวงสาธารณสุขจึงขอย้ำว่าไม่เคยดำเนินการเรื่องแจ้งข้อหาความผิดใดๆ แก่ประชาชนทั้งสิ้น เตือนประชาชนอย่าหลงเชื่อ อย่าให้ข้อมูลส่วนบุคคลหรือโอนเงินให้เด็ดขาด ทั้งนี้กระทรวงสาธารณสุขจะประสานหน่วยงานที่เกี่ยวข้องให้ติดตามตรวจสอบเพื่อดำเนินการทางกฎหมายต่อไป หากประชาชนมีข้อสงสัยขอให้โทรติดต่อสอบถามมายังกระทรวงสาธารณสุข โทร 02-590-1000 หรือสอบถามหน่วยงานที่ถูกแอบอ้างชื่อโดยตรงเพื่อตรวจสอบข้อมูล ป้องกันการตกเป็นเหยื่อของกลุ่มมิจฉาชีพเหล่านี้โดยไม่รู้ตัว